|  |
| --- |
| **Gen. 25:19-35****“Gryp vas aan God se beloftes!”***Andries Burger, GK Pinetown, 5 Desember 2021 (Doop)* |

*Sing:* *Lied 163:1; Lied 547:1,2; Ps. 119:4(T); “Dit borrel in my!”; Sb. 16-1:1,2; Lied 292:1,2; “Vrede”*

**<< Lees Gen 25:1-6; 19-35 >>**

Dit is hartseer wanneer gelowige ouers se kinders hulle rug op God draai in ongeloof.

Dit is ŉ tragedie dat daar gelowige ouers is vir dit nie saak maak as hulle kinders nie in geloof lewe nie – as hulle darem net inpas in die samelewing...

Dit is niks nuuts nie.

Abraham is die vader van al die gelowiges en van sy agt seuns weet ons van net een wat as ŉ gelowige gelewe het.

Sy oudste seun Ismael se nageslag is deur die eeue al doodsvyande van God se volk.

Dit was netso met Isak se kinders.

Die een was ŉ gelowige maar die ander, Esau, was goddeloos.

Hy het die God van sy ouers verag en sy nageslag nog meer as hy.

Hulle het Moses se vriendelik versoek om deur hulle gebied te trek op pad Kanaän toe geweier,

hulle het feesgevier toe die Babiloniërs Jerusalem verwoes het en hulle het die Israeliete wat oorgebly bergpasse voorgelê en vermoor.

Die goewerneur Herodes wat vir Jesus wou doodmaak en toe al die seuntjies jonger as 2 jaar oud in Bethlehem vermoor het, was uit Esau se nageslag.

Verbondskinders *kan* verlore gaan ...

as hulle hulle rug op God draai en nie sy beloftes aanvaar in geloof nie.

God het belowe het om vir hulle ŉ God te wees en daarom het Hy hulle met die verbondsteken gemerk as deel van sy kudde

wat onmeetlike rykdomme sal ontvang as hulle maar net sou glo en in sy verbond naby Hom lewe.

Maar hulle lewe liewer soos die wêreld hulle verlei, soos hulle sondige natuur sélf wil –

 met die verskriklike gevolge wat op God se vyande wag...

Dit laat mens nogal wonder –

Hoe is dit moontlik dat iemand wat van kleins af al van God se genade en sy liefde en verlossing gehoor niks van sy beloftes dink nie?

Hoe is dit dat iemand wat in God se verbond grootword tussen God se kinders hulle rug op Hom draai?

Wel, die Bybel leer dat dit eintlik presies is wat mens moet verwag...

Elke mens word trouens in sonde en ongeloof en rebellie teen God gebore – behalwe Jesus Christus natuurlik.

Elke mens, ook ek en jy en ons kinders, word as vyande van God gebore en kan nie, wil nie bekeer en glo nie. Ons karakter, ons aard, ons natuur is in sonde rebellie teen God.

Soos Paulus skryf in Romeine 8:7, *7Die dinge waarmee die sondige natuur van die mens hom besig hou, is immers vyandskap teen God. Die sondige natuur onderwerp hom nie aan die wet van God nie, dit kan trouens ook nie.*

Dit is ook waar vir verbondskinders en die doop met water, wat ŉ bewys is van God se beloftes aan verbondsouers en hulle kinders, verander niks daarvan nie.

Mens hoef geen moeite te doen om verlore te raak nie – dit gebeur vanself – ons is klaar verlore by ons geboorte en dit is wat ons van nature sou bly.

Dit is nét wanneer God deur die Heilige Gees wedergeboorte en geloof in ons werk dat ons kan glo en sy beloftes daarom vir ons waar word en ons in sy koninkryk kan ingaan.

Dit is nie vanselfsprekend dat ons en enige van ons kinders sy beloftes tot ons redding in geloof sal aanneem nie. Dit is ŉ genade-wonder wat net die Heilige Gees bewerk.

Om tot bekering te kom en te glo is nie net ŉ verandering of ŉ koersaanpassing in ons ou sondige self nie.

In Efesiërs 2 lees ons dat dit ŉ opwekking uit die dood is, en

in 2 Korintiërs 5:17 lees ons, *“As iemand* (glo en) *in Christus is, is hy ŉ nuwe skepping.”*

Sonder hierdie Godswonder sou niemand énige van God se beloftes ontvang nie – behalwe natuurlik die ewige helse lyding aan almal wat nie in Christus glo nie.

Dat ons wél glo en gered word, en dat daar enigsins verbondskinders is wat tot geloof kom, is enkel en alleen net die genadewerk van die Heilige Gees.

Ons het niks om op trots te wees nie want ons het niks daarvan verdien nie, ons het geen bydrae daartoe gelewer nie.

En wanneer Hy dit bewerk het, dan glo ons want ons wíl glo en ons kán glo omdat Jesus se redding ons ook verlos het van ons sondige natuur wat nie wou of kon nie.

Esau en Jakob was saam kinders van dieselfde pa en ma wat enkele oomblikke na mekaar gebore as vyande van God.

Hulle ouers was gelowiges en daarom het beide seuntjies die teken van God se verbond ontvang om sy beloftes aan gelowige ouers en hulle kinders te waarborg.

 En tog het net een geglo en die ander nie...

Esau het niks gedink van God se beloftes nie, hy het dit met minagting verwerp.

Hy het so min daarvan gedink dat hy sy reg as oudste het hy vir ŉ bordjie sop verkwansel het.

Hy het niks verder gedink as net dit wat hy voor hom kon sien of aan kon vat nie, of waarmee hy sy maag vir ŉ rukkie kon volmaak of wat hy met sy pyl en boog kon skiet nie.

Aan sy ma steur hy hom nie en hy vat vir hom heidense vroue sonder dat dit hom enigsins pla dat sy kinders die ware God nie sal ken nie –

en so was dit, sy nageslag was openlike vyande van God en sy volk.

Esau se ongeloof het sy hele nageslag ingedompel in die lyding en die smart van God se haat en sy wraak op hulle sonde en ongeloof.

Maar moenie ŉ fout maak nie...

Esau was baie gewild by sy pa. Jy kan jou hulle gesprekke oor die veld en die jag indink.

Soos destyds sou Esau vandag ook baie goed ingepas het in die samelewing.

ŉ Sterk jong man met ŉ joviale geaardheid, gewild by die skool, op die rugbyveld, onder die meisies...

En dit sou die samelewing min gepla het dat hy niks gedink het van God en sy beloftes nie, dat hy nie ŉ saak gehad het met die verbondsteken wat hy as kind ontvang het nie.

Soos vandag ook nè – die wêreld juig saam met die duiwel vir elke verbondskind wat sy of haar rug draai op God se beloftes.

Esau het gebly soos hy gebore is – ŉ vyand van God.

Hy het gekies om nie te glo nie en God se oordeel oor hom is regverdig.

 Hy het gekies om verlore te bly en so sou dit wees...

Dit is vandag nog steeds so.

As jy besluit om nie te glo nie, selfs al is jy gedoop en selfs al sê jy dat jy glo maar jy kies om nie te lewe soos ŉ gelowige nie – dan sal jy ŉ verlore vyand van God bly.

Dan is die kortstondig tydjies van skrale vreugde en blydskap aan die duskant van die graf die beste wat jy sal ontvang –

want daarna kom die ewige straf van God se woede oor jou sonde en jou verwerping van sy genade.

God waarsku elke mens, ook elke verbondskind, in Heb. 12;16-17,

*16Sorg ook dat niemand sedeloos en goddeloos lewe nie, soos Esau wat vir een maaltyd sy eersgeboortereg verkoop het. 17Julle weet dat hy verwerp is toe hy daarna die seën wou verkry. Daar was vir hom geen moontlikheid om die saak reg te stel nie, al het hy met trane daarna gesoek.*

Maar met Jakob was dit anders – hy het God se beloftes aanvaar en geglo.

Moet nou nie ŉ fout maak nie – dit was nie omdat Jakob aangenamer of eerliker of vromer of beter as Esau was nie. Inteendeel, Esau was waarskynlike eerliker!

Jakob was ŉ manipulerende skynheilige skelm.

Hy het sy kans gebruik op sy boetie se honger uit te buit en sy reg as oudste van hom af te rokkel,

hy het nie eens geskroom om sy eie pa te bedrieg in ŉ gekonkel saam sy ma nie.

In vandag se lewe sou ek en jy met die vent niks te doen wou hê nie –

 hoe verder jy van hom wegbly hoe beter.

Dit is baie duidelik dat Jakob se geloof,

sy wedergeboorte en herskepping as ŉ nuwe skepsel in Christus,

nie die gevolge is van sy besluite en sy lewe nie.

Dit is enkel en alleen God wat hom genadig was.

Presies wat ons lees in Rom. 9:11-13, *11-13Toe haar kinders nog nie gebore was nie en ook nog niks goeds of kwaads gedoen het nie, toe is al vir haar gesê: “Die oudste sal die jongste dien.” Daar staan ook geskrywe: “Vir Jakob het Ek liefgehad, maar vir Esau het Ek gehaat.”* *Die besluit van God is gegrond op uitverkiesing; dit hang dus nie af van wat 'n mens doen nie, maar van Hom wat jou roep.*

God het Jakob uit sy sondedood lewendig gemaak deur wedergeboorte en geloof in sy hart geplant en laat groei.

Sleg en skelm soos Jakob was het hy God se beloftes gesoek en daaraan vasgeklou.

Dit is wat geloof is – om aan God se beloftes vas te hou, om was te gryp aan Hom wat die beloftes gee.

Geloof het hom nie skielik volmaak heilig gemaak nie.

Hy was steeds ŉ sondaar wat sy broer uitgebuit en sy pa bedrieg het – en dit het nog lank die patroon van sy lewe gebly.

Maar hy het aan God vasgehou – soos ons lees in Gen. 32 toe die Here met hom geworstel het die nag by die Jabbok rivier en Jakob aan die Here bly vasklou het sodat God hom sou seën.

Dit is die verskil tussen die twee broers van dieselfde gelowige ouers wat

albei dieselfde verbondsteken as waarborg van dieselde beloftes van God ontvang het.

Van nature, soos hulle albei in sonde gebore is,

sou mens verwag dat albei vyande van God sou bly, en albei het inderdaad niks anders verdien nie.

Maar uit onverdiende genade werk God die wonder van wedergeboorte en geloof in Jakob – om in geloof die beloftes te aanvaar,

om in geloof aan God was te gryp wat die beloftes gemaak en in sy verbondsteken gewaarborg het.

In geloof word al God se beloftes vir hom waar...

Om gelowige ouers te hê is ŉ wonderlike genade van God want dan is jy van die begin van jou lewe af al tussen God se mense.

Van heel klein al leer jy van Hom en hoor jy van al sy beloftes.

Jy leer hoe God aan jou gelowige ouers belowe het dat Hy ook vir jou ŉ God wil wees en dat Hy vir hulle ŉ waarborg gegee het van sy beloftes.

Jy leer van kleins af dat daardie waarborg van God aan jou ouers, terselfdertyd ook ŉ waarborg aan jou is dat Hy jou God wil wees.

Maar as jy dit nie glo nie, as jy jou rug op Hom draa en nie sy beloftes glo nie – dan beteken dit vir jou niks.

Soos dit vir Esau niks beteken het nie.

Erger nog, dit beteken nie net niks nie, dit tel teen jou

want jy het die beloftes gehoor en die waarborg ontvang – maar dit weggegooi.

Jou doop is vir jou ŉ oproep op te glo...

En al is jy al hoe oud – dit bly ŉ oproep om te glo want dan word dit alles vir jou ŉ werklikheid.

Moenie slim of hardkoppig of skaam wees nie,

sonder dat jy dit ooit kan verdien bly God se beloftes geldig –

totdat jy dit in geloof aanvaar,

 of totdat jou dood die tyd van genade kort knip...

Maar as jy glo en die beloftes aanvaar – dat word dit alles vir jou waar.

Dan is dit nie meer net beloftes nie, dan is dit werklikheid.

En regdeur jou lewe bly dit ŉ werklikheid –

as dit sleg gaan en jy wonder waar God is, of as jy in vrees dink dat jy jou sonde te groot is en jy nie goed genoeg is vir God nie –

onthou jou doop.

Dit is God se waarborg van sy beloftes aan jou wat waar geword het –

nie omdat jy goed genoeg was nie, maar omdat jy geglo het.

Jou doop is ŉ bevestiging, en ŉ troos, en ŉ waarborg van God se beloftes vir jou en dit is ŉ werklikheid nét omdat jy dit glo. Glo dit!

Wanneer ons netnou ŉ ou kleintjie doop dan is dit nie vandag ŉ sakrament vir die baba wat niks daarvan verstaan nie.

Dit is ŉ teken vir elkeen in die gemeente wat al kan verstaan –

dit is ŉ oproep aan elkeen om in God en aan sy beloftes te glo en daarin te lewe,

dit ŉ troos en ŉ herinnering dat wat God belowe het ŉ werklikheid is vir elkeen wat glo.

Maar wat was Isak en Rebekka se invloed op Esau se ongeloof en Jakob se geloof?

Al het hulle self geglo was hulle geen voorbeeld van hoe gelowiges hulle kinders behoort groot te maak nie.

Hulle het nie saamgestaan in die grootmaak van hulle kinders nie.

Isak trek vir Esau voor wil niks verkeerds van hom hoor nie, en Rebekka netso weer vir Jakob.

Hulle het nie saamgestaan in gehoorsaamheid aan God se wil nie en ook nie in die leer daarvan aan hulle kinders nie.

Dit lyk asof Isak nie ŉ saak het met God se uitspraak toe die kinders gebore is nie en Rebekka wat hom glad nie daaraan herinner nie.

Dit lyk asof hulle niks gedoen het om Esau en Jakob daarop voor te berei nie –

om vir Esau voor te berei vir die opoffering wat Hy sal moet maak, of

om vir Jakob in die nederigheid wat God van Hom sou vra nie.

Dit lyk of Rebekka wel vir Jakob geleer het van God se belofte maar dan neem sy die leiding in om Isak te bedrieg en sy seën vir Jakob te steel.

As jy na hierdie verbondsouers kyk dan is dit geen wonder dat Esau gebly het wie hy was nie.

Hy is self verantwoordelik vir die gevolge van sy eie keuse om God en sy beloftes nie te glo nie,

maar sy ouers het niks gedoen om hom op God en sy beloftes te fokus nie.

As mens na hierdie verbodsouers kyk dan is Jakob se sondige lewe ook nie ŉ verrassing nie,

 maar sy geloof...

 wat ŉ wonderwerk van God... Hy het dit te werk ten spyte van hulle...

En so is dit vandag nog steeds.

Wanneer God met sy verbondsteken wys dat selfs ŉ baba deel is was sy volk omdat die ouers glo,

dan moet die kind saam die ouers deel wees van die gemeente se saam gevoed te word met die Brood van die lewe;

van kleins af al die evangelie van Christus hoor en al meer soos die kindjie ontwikkel om al meer te kan verstaan;

van kleins al van God se beloftes hoor en van die doop waarborg aan die ouers en aan die kind dat sy beloftes persoonlik vir hulle bedoel is;

van kleins al die oproep om in God en aan sy beloftes te glo;

van kleins af al die oproep hoor en die voorbeelde sien om te lewe soos kinders van die lewende God – nie net by die ouers nie, maar ook by ander kinders van God in die gemeente.

Dit is belangrik – leer en sien die kinders in die gemeente van getrouheid en ywer by hulle ouers?

Leer en sien hulle dit by almal in die gemeente? Of sien hulle by ons dat hulle eintlik maar kan doen wat hulle wil en wegbly wanneer hulle wil?

Die inhoud van ons gesprekke met die kinders en ander mense wys vir die kinders of ons soos God wil lewe of soos ons wil, of ons op God vertrou of op onsself, of ons soos die samelewing lewe of soos kinders van God.

Ons keuse en ons gewoontes van Bybel lees, en Bybelstudie en Erediensbywoon en lewenskeuses by die huis en die werk en op pad wys en leer die kinders om dieselfde te doen.

Nie een van ons kan geloof gee in ons kinders en in die kinders van die gemeente nie, dit kan God alleen doen.

Maar as ons nie oppas nie, dan kan ons struikelblokke wees – in wat ons doen en sê of selfs in ons afwesigheid...

Veral die ouers, maar ook die gemeente word deur God geroep die kinders te begelei

– altyd met ons voorbeelde en soms met ons woorde.

En gedurigdeur met ons gebede – laat dit van vandag af so wees –

dat ons meer vir ons kinders se geloof bid as vir hulle skool en sport en gesondheid en werk en enigiets anders.

Asseblief Here – werk geloof in ons kinders, versterk die geloof in kinders by wie U dit reeds gewek het...

 Mag vandag se doop ons almal se lewens verder verander.

Amen